
A Képviselő-testület 2016. február 25-i ülésén Képviselői javaslat alapján merült fel egy „időstérkép” elkészítésének igénye. Az Egészségügyi, Szociális és Foglalkoztatási Bizottság vállalta azt a feladatot, hogy az „időstérkép” elkészítéséhez kacsolódó lehetőségeket, feladatokat áttekinti, mely alapján javaslatot terjeszt a Képviselő-testület elé. 

A Gyermekjóléti és Szociális Szolgáltató Központ munkatársai elkészítették a kérdőívet, melyet a Bizottság 2016. május 3-i ülésén megtárgyalt és a felmérés elkészítésének szervezési feladataival kapcsolatosan is kialakította álláspontját. 
A Bizottság az előterjesztés mellékletét képező kérdőívet alkalmasnak találta arra, hogy a kitűzött cél elérhető legyen, képet adjon az idős korosztály problémáiról, azokról a területekről, melyben segítséget várnak és kaphatnak. 
A kialakult bizottsági vélemény alapján a felmérést a 60 év feletti martfűi lakosok (1822 fő) körében célszerű elvégezni, természetesen megadva a lehetőséget az érintetteknek az anonim válaszadásra, egyes vagy valamennyi kérdés esetében a válasz megtagadására. 
Természetesen a felmérés akkor éri el a célját, ha valamennyi felmérésben részt vevő válaszol, ezért a Bizottság javasolja, hogy az érintetteket személyes megkeresés alapján kérdezzék meg, és a felmérést készítők önkormányzati képviselők, bizottsági tagok, házi segítségnyújtást végző gondozónők, olyan civil szervezetek tagjai legyenek, akik iránt a bizalom e korosztály részéről megvan. 
A személyes megkeresés előnye, hogy esetlegesen olyan problémák is felszínre kerülnek, melyekre a kérdőív nem ad egyértelmű választ. 
A kérdező biztosok Képviselő-testületi megbízólevéllel fognak rendelkezni. 


A Képviselő-testületnek az előterjesztés alapján abban kellene állást foglalnia, hogy az idős felmérést ezekkel a feltételekkel elhatározza-e. 

Amennyiben a Képviselő-testület erről dönt, a Bizottság vállalja, hogy megkeresi azokat a kérdező biztosokat, akik végzik majd a felmérést, számukra egyeztető megbeszélést tart, hogy egységesen értelmezzék a kérdőív tartalmát, majd a felmérés befejezésével a Polgármesteri Hivatal és a Gyermekjóléti és Szociális Szolgáltató Központ munkatársaival értékeli, elemzi, összesíti az adatokat, melyről a Képviselő-testületnek tájékoztatást ad. 

A felméréssel kapcsolatos információkat a média csoport közreműködésével széles körben közzé kell tenni annak érdekében, hogy ne csak az érintett korosztály értesüljön arról. 
Kérem a Tisztelt Képviselő-testületet, hogy az előterjesztést tárgyalja meg és döntsön a felmérés elkészítéséről. 




Határozati javaslat:

Martfű Város Önkormányzata Képviselő-testületének 
………/2016.(……) határozata

Időskorúak szociális térképének elkészítéséről

1. Martfű Város Önkormányzatának Képviselő-testülete megtárgyalta az időskorúak szociális térképének elkészítéséről szóló előterjesztést, mely alapján az időskorúak szociális térképének elkészítését határozza el a 60 év feletti korosztály körében, a mellékelt kérdőív alapján, önkéntes válaszadás lehetőségével. 

2. A Képviselő-testület megbízza az Egészségügyi, Foglalkoztatási és Szociális Bizottságát a felmérésben résztvevő kérdezőbiztosok kiválasztására, oktatásukra, a felmérés eredményének összesítésére. 

A felmérés eredményéről a Képviselő-testületet tájékoztatni kell. 

Határidő: 2016. november 30.
Felelős: az Egészségügyi, Foglalkoztatási és Szociális Bizottság elnöke

3. A Képviselő-testület felhatalmazza a Polgármestert, hogy a kérdező biztosok részére a Képviselő-testület nevében megbízó levelet állítson ki. 

Erről értesülnek:
1. Jász-Nagykun-Szolnok Megyei Kormányhivatal
2. Valamennyi képviselő-tag és bizottsági tag helyben
3. Egészségügyi, Foglalkoztatási és Szociális Bizottság elnöke helyben
4. Polgármester helyben
5. Irattár

Martfű, 2016. június 9.
Dr. Despotov Svetozar 
Egészségügyi, Foglalkoztatási 
és Szociális Bizottság elnöke
Látta: 
Dr. Papp Antal 
polgármester

